Kuna ohvitseridele oli korraldus juba varem tehtud, siis dessandi liikumise alguseks Tapa suunas ei kulunud kuigi kaua aega. Kui dessant jõudis metsa all edasi mõnisada sammu, oli ta punaste kannul. Metsas põgenesid punased kiiresti ida suunas, kuid siiski taandumisel peatusid, pöördusid ümber, lasid püssid dessandi peale tühjaks ja siis jälle kiiresti edasi. Sügav lumi ei lasknud arendada suurt liikumiskiirust. Niisugune "jänesejaht" kestis, kuni soomusrongide dessant oli läbinud võsa ja välja jõudnud metsa idaservale,[12] Tapa mõisa põldude äärde Rebasemäe joonele,[9] kust igale poole algas lage maa.[13] Oldi sunnitud peatuma, et võtta meeskond korralikult ahelikku.[9]